Ilse Salzwedel gesels met Dibi Symington oor haar nuwe roman Stom gode, en oor The Choice, die inspirerende ware lewensverhaal van Edith Eger, ’n oorlewende van die Duitse konsentrasiekampe. Johan Myburg bring hulde aan die digter en uitgewer, Gus Ferguson, en gesels oor nuwe boeke deur bekende internasionale skrywers. Hy vertel ook meer oor die werk van George Orwell, wat binnekort heruitgegee word, en jy kan luister na ’n voorlesing uit Animal Farm.
Die skrywer en oud-uitgewer Kerneels Breytenbach gesels oor sy lysie leesplesiere vir 2020. Ilse Salzwedel gesels met Henda Olivier oor haar debutroman Die goeie suster. Milan Murray gesels oor haar jongste kinderboek Die husse en die klein jakkalsies. Johan Myburg vertel meer van die Carol Shields-prys vir vroueskrywers, die PEN vryheid van uitdrukking-prys, en ’n nuwe roman uit die pen van die Ierse skrywer Sally Rooney.
Ons bring hulde aan digters wat in 2020 oorlede is. Ons groet hulle, maar neem hulle verse met ons saam die nuwe jaar in. Jy kan uitsien na gedigte deur Jeanne Goosen, M.M. Walters, Gisela Ulyatt en Christine Barkhuizen-le Roux. Susanne Beyers lees die gedigte voor.
Luister na uittreksels uit die digter, sangeres en musikant Jolyn Phillips se nuutste bundel Bientang. Dit is ’n epiese gedig waarin die raaisel van Bientang, ’n Khoi Strandloper wat in die vroeë 1900’s in ’n grot in Hermanus gewoon het, ondersoek word. Jolyn lees self die gedigte voor.
Richard van der Westhuizen lees gedigte voor uit die bekroonde digter Johann de Lange se dertiende bundel, Die meeste sterre is lankal dood, asook ’n paar van die kwatryne wat ingesluit is in sy bundel, Duimnaelsketse, wat beide in 2020 verskyn het.